Karuyag Mo ba Hibaroan an Kamatuoran?
KAMATUORAN mahitungod han ano? Mahitungod han pipira han pinakaimportante nga mga pakiana han katawohan. Bangin naghuhunahuna ka han mga pakiana sugad han masunod:
- Nagtatagad gud ba ha aton an Dios?
- Matatapos pa ba an girra ngan pag-antos?
- Ano an nahitatabo ha aton kon kita namamatay?
- May-ada ba paglaom an mga patay?
- Paonan-o ako mag-aampo nga pamamatian han Dios?
- Paonan-o magigin malipayon an akon kinabuhi?
Diin ka mamimiling hin mga baton hini nga mga pakiana? Kon makadto ka ha mga librarya o tindahan hin libro, bangin makaagi ka hin damu nga libro nga nasiring nga makakagtagana ito han mga baton. Kondi agsob nga an mga libro nagkakasumpaki. An iba bangin mapulsanon hito nga panahon kondi diri nag-iiha nadadaan an sulod hito ngan ginbabag-o o ginsasaliwnan.
Kondi, may-ada usa nga libro nga naghahatag hin masasarigan nga mga baton. Ito an libro han kamatuoran. Ha pag-ampo ni Jesus ha Dios, hiya nagsiring: “An imo pulong amo an kamatuoran.” (Juan 17:17) Yana kilala naton ito nga Pulong sugad nga an Baraan nga Biblia. Ha masunod nga mga pahina imo mababasa an sumaryo han matin-aw ngan husto nga mga baton han Biblia ha gin-unabi nga mga pakiana.
Nagtatagad Gud ba ha Aton an Dios?
KON KAY ANO NGA NABANGON INI NGA PAKIANA: Nagkikinabuhi kita ha kalibotan nga puno hin kabangis ngan kawaray hustisya. Damu nga relihiyon an nagtututdo nga kaburut-on han Dios an mga pag-antos nga aton naieksperyensyahan.
KON ANO AN IGINTUTUTDO HAN BIBLIA: Diri gud an Dios nagpapahinabo han karaotan. “Ipahirayo tikang han Dios, nga hiya magbuhat hin kahugawan, ngan tikang ha Makagarahum, nga hiya magbuhat hin karat-an,” siring han Job 34:10. An Dios may-ada mahigugmaon nga katuyoan para ha katawohan. Tungod hito gintutdoan kita ni Jesus nga mag-ampo: “Amay namon, nga aada ka ha langit,…kumanhi an imo ginhadian. Matuman an imo pagburut-an, sugad ha langit, amo man ha tuna.” (Mateo 6:9, 10) Nagtatagad gud ha aton an Dios salit daku hinduro an iya iginsakripisyo basi sigurado nga matuman an iya katuyoan.—Juan 3:16.
Kitaa liwat an Genesis 1:26-28; Jakobo 1:13; ngan 1 Pedro 5:6, 7.
Matatapos Pa ba an Girra Ngan Pag-antos?
KON KAY ANO NGA NABANGON INI NGA PAKIANA: Diri maihap nga katawohan an nagkakamatay tungod han girra. Kita ngatanan nag-aantos ha iba-iba nga paagi.
KON ANO AN IGINTUTUTDO HAN BIBLIA: An Dios nagtagna nga maabot an panahon nga pahihinaboon niya an kamurayawan ha bug-os nga tuna. Ilarom han iya Ginhadian, ‘diri na mababatasan han katawohan an away.’ Lugod, ira “pamamandayon an ira mga kampilan nga mga punta hin arado.” (Isaias 2:4) Tatapuson han Dios an ngatanan nga kawaray hustisya ngan pag-antos. An Biblia nagsasaad: “Pagpapahiron [han Dios] an ngatanan nga luha tikang ha ira mga mata; ngan mawawaray na kamatayon; ngan mawawaray na an kabidoan, bisan pagtangis, bisan kasakit pa gud: kay an siyahan nga mga bagay [upod na an kawaray hustisya ngan pag-antos yana] nag-agi na.”—Pahayag 21:3, 4.
Kitaa liwat an Salmo 37:10, 11; 46:9; ngan Mika 4:1-4.
Ano an Nahitatabo ha Aton kon Kita Namamatay?
KON KAY ANO NGA NABANGON INI NGA PAKIANA: Kadam-an han mga relihiyon ha kalibotan an nagtututdo nga may-ada espiritu an tawo nga padayon nga nabubuhi katapos mamatay an lawas. An iba natoo nga an mga patay makakadaot han mga buhi o nga an Dios nagsisirot han magraot ha waray kataposan nga pagsakit ha naglalaga nga impyerno.
KON ANO AN IGINTUTUTDO HAN BIBLIA: Kon namamatay an mga tawo, diri na hira naesksister. “An mga patay diri maaram han bisan ano,” siring han Eklesiastes 9:5. Tungod kay an mga patay waray sarabotan ngan pagbati, ngan diri nakakaeksperyensya hin bisan ano, diri nira madadaot—o mabubuligan—an mga buhi.—Salmo 146:3, 4.
Kitaa liwat an Genesis 3:19 ngan Eklesiastes 9:6, 10.
May-ada ba Paglaom an mga Patay?
KON KAY ANO NGA NABANGON INI NGA PAKIANA: Karuyag naton mabuhi ngan magin malipayon kaupod an aton mga hinigugma. Natural la an paghingyap nga makita utro an aton namatay na nga mga hinigugma.
KON ANO AN IGINTUTUTDO HAN BIBLIA: Babanhawon an kadam-an han katawohan nga nagkamatay. Hi Jesus nagsaad nga an “aadto ha mga lubnganan…man-gugowa.” (Juan 5:28, 29) Uyon ha orihinal nga katuyoan han Dios, an mga binanhaw magkakaada higayon nga mag-ukoy ha paraiso nga tuna. (Lukas 23:43) Nahiuupod hini nga saad an hingpit nga kahimsog ngan waray kataposan nga kinabuhi para ha magtinumanon nga katawohan. An Biblia nasiring: “An mga magtadong makakapanunod han tuna, ngan maukoy hira dida hin waray kataposan.”—Salmo 37:29.
Kitaa liwat an Job 14:14, 15; Lukas 7:11-17; ngan Buhat 24:15.
Paonan-o Ako Mag-aampo nga Pamamatian han Dios?
KON KAY ANO NGA NABANGON INI NGA PAKIANA: Nag-aampo an mga tawo ha haros ngatanan nga relihiyon. Kondi, damu an naabat nga diri ginbabaton an ira mga pag-ampo.
KON ANO AN IGINTUTUTDO HAN BIBLIA: Gintutdoan kita ni Jesus nga likyan an pag-uroutro hin minimorya nga mga pag-ampo. Siring niya, “Ha pag-ampo, diri kamo gumamit han waray pulos nga uli-uli.” (Mateo 6:7) Kon karuyag naton pamatian han Dios an aton mga pag-ampo, kinahanglan mag-ampo kita ha paagi nga iya inuuyonan. Basi mahimo naton ito, kinahanglan mahibaro kita kon ano an kaburut-on han Dios ngan mag-ampo uyon hito. An 1 Juan 5:14 nagsasaysay: “Kon mangaro kita hin bisan ano nga bagay sumala ha…kaburut-on [han Dios], mamamati hiya ha aton.”
Kitaa liwat an Salmo 65:2; Juan 14:6, 14; ngan 1 Juan 3:22.
Paonan-o Magigin Malipayon an Akon Kinabuhi?
KON KAY ANO NGA NABANGON INI NGA PAKIANA: Damu an natoo nga an kwarta, kabantogan, o kahusay makakapalipay ha ira. Salit nangangalimbasog hira nga magkaada hito—kondi diri la gihapon hira nagigin malipayon.
KON ANO AN IGINTUTUTDO HAN BIBLIA: Iginsumat ni Jesus an yawi ha kalipay han hiya magsiring: “Malipayon adton mahunahunaon han ira espirituwal nga panginahanglan, tungod kay ira an ginhadian han langit.” (Mateo 5:3, NW) Magigin tinuod la kita nga malipayon kon maghimo kita hin mga paagi ha pagtagbaw han aton pinakaimportante nga panginahanglan—an aton hingyap nga mahibaro han kamatuoran mahitungod ha Dios ngan han iya katuyoan para ha aton. Aada ha Biblia ito nga kamatuoran. An paghibaro hito makakabulig ha aton nga masabtan kon ano gud an importante ngan kon ano an diri. Kon magpapagiya kita ha mga kamatuoran han Biblia ha aton mga desisyon ngan paggios, magigin mas mapulsanon an aton kinabuhi.—Lukas 11:28.
Kitaa liwat an Proberbios 3:5, 6, 13-18 ngan 1 Timoteo 6:9, 10.
Sumaryo la ini han mga baton han Biblia ha unom nga pakiana. Karuyag mo ba mahibaro hin dugang pa? Kon usa ka hadton “mahunahunaon han ira espirituwal nga panginahanglan,” sigurado nga maruruyag ka. Bangin naghuhunahuna ka han iba pa nga pakiana sugad han: ‘Kon an Dios nagtatagad ha aton, kay ano nga iya gintutugotan an duro nga karaotan ngan pag-antos ha bug-os nga kasaysayan? Paonan-o ko mapapauswag an kalidad han kinabuhi han akon pamilya?’ Aada ha Biblia an kompleto ngan makapatagbaw nga baton hini ngan han damu pa nga pakiana.
Kondi, damu yana an nag-aalang pagbasa han Biblia. Para ha ira, madakmol ito nga libro ngan usahay makuri masabtan. Karuyag mo ba nga buligan ka basi hiagian an mga baton ha Biblia? May-ada duha nga garamiton nga igintatanyag han mga Saksi ni Jehova nga makakabulig ha imo.
Siyahan, an libro nga Ano Gud ba an Igintututdo han Biblia? gindisenyo ha pagbulig ha sagipo nga mga tawo nga usisahon an matin-aw nga mga baton han Biblia ha importante nga mga pakiana. An ikaduha amo an libre nga programa han pag-aram han Biblia ha iyo balay. Usa nga Saksi ni Jehova nga naukoy hirani ha iyo ngan kwalipikado magtutdo han Biblia an mahimo kumadto ha iyo balay o ha iba nga kombinyente nga lugar basi makiistorya ha imo mahitungod han Biblia hin madaliay nga panahon kada semana. Waray ini bayad. Ha bug-os nga kalibotan minilyon na an nakapahimulos hini nga programa. Damu ha ira an malipayon gud nga nakagsiring: “Hin-agian ko na an kamatuoran!”
Waray na mas birilhon pa hini nga bahandi. An kamatuoran ha Biblia nagtatalwas ha aton tikang ha patootoo, kawurok, ngan maraot nga kahadlok. Naghahatag ito ha aton hin paglaom, katuyoan, ngan kalipay. Hi Jesus nagsiring: “Kamo mahibabaro han kamatuoran, ngan an kamatuoran magluluwas ha iyo.”—Juan 8:32.
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn